โบรกฯเชียร์ “ซื้อ” SAPPE เป้า 27 บ. ชี้ผ่านจุดต่ำสุด กำไรปีนี้โต 14%
โบรกฯเชียร์ “ซื้อ” SAPPE เป้า 27 บ. ชี้ผ่านจุดต่ำสุด กำไรปีนี้โต 14%
8 ม.ค. 2564

บริษัทหลักทรัพย์ ฟินันเซีย ไซรัส ระบุในบทวิเคราะห์ เกี่ยวกับบริษัท เซ็ปเป้ จำกัด (มหาชน) หรือ SAPPE โดยคาดว่า แนวโน้มกำไรไตรมาส 4/63 จะโตดีจากปี 62 จากฐานต่ำ และคาดลดลงจากไตรมาสก่อนตามฤดูกาล ค่าเงินบาทแข็งค่า และถูกกระทบจากเรือขนส่งขาดแคลนชั่วคราว จึงปรับลดกำไรปกติปี 2563 ลงเล็กน้อยเป็นเติบโต 3% จากปีก่อน เดิม 8% จากปีก่อน
แต่ยังคงประมาณการกำไรปกติปี 2564 ตามเดิมที่เพิ่มขึ้น 14.2% จากปีก่อน ยังมองผ่านจุดต่ำสุดไปแล้วในไตรมาส 2/63 แม้หลายประเทศยังมีการระบาดของ COVID-19 แต่รายได้โดยรวมเริ่มทยอยกลับมาฟื้นตัว โดยเฉพาะ Beauti Drink ยังโตได้ต่อตามกระแสรักสุขภาพ และจะรับรู้อัตราภาษีสรรพสามิตที่ลดลงได้เต็ม ปีช่วยหนุนอัตรากำไรขั้นต้น
โดยยังคงราคาเป้าหมายปี นี้ที่ 27 บาท (อิง PE เดิม 18 เท่า) ยังมี Upside 33.7% ราคาหุ้นปัจจุบันเทรดอยู่ที่ PE 13.4 เท่า ยังเป็นหุ้นที่ Valuation ถูก คงคำแนะนำ “ซื้อ” คาดกำไรไตรมาส 4/63 จะโตสูงจากปีก่อน แต่ลดลงจากไตรมาสก่อนตามฤดูกาล คาดกำไรปกติไตรมาส 4/63 อยู่ที่ 96 ล้านบาท (-26.7% จากไตรมาสก่อน, +113.3% จากปีก่อน) กำไรที่คาดโตสูงจากปีก่อนมาจากฐานต่ำปีก่อนที่ยังถูกเก็บภาษีสรรพสามิต 10% แต่ปัจจุบันลดลง เป็น 3%
ส่วนที่คาดกำไรจะลดลงจากไตรมาสก่อน เพราะ 1) ปัจจัยฤดูกาล ปกติไตรมาส 4 เป็น Low Season ของส่งออกอยู่แล้ว 2) ค่าเงินบาทแข็งค่า จึงคาดรายได้ลดลง -14.6% จากไตรมาสก่อน ทั้งนี้หากเทียบกับปีก่อน พบว่ารายได้ในประเทศยังโตได้เล็กน้อยจากสินค้าเดิม Beauti Drink และมีการออกสินค้าใหม่ (B’LUE C+B Vitamin Water, Vitamin Jelly) ส่วนรายได้ส่งออกยังชะลอตัว โดยเฉพาะฝั่งเอเชียที่ถูกกระทบจาก COVID-19 และปัญหาการขาดแคลนเรือขนส่งชั่วคราว 3) คาดอัตรากำไรขั้นต้นอ่อนตัวลงมาอยู่ที่ 37% ตามอัตราการใช้กำลังการผลิตที่ลดลงมาอยู่ที่ 65% จาก 75% ในไตรมาส 3/63
ทั้งนี้ ปัญหาขาดแคลนเรือขนส่งอาจกระทบรายได้บ้าง เพราะลูกค้าไม่สามารถหาเรือได้ทัน แต่ในแง่ค่าใช้จ่ายกระทบจำกัด เพราะขายเป็น FOB ลูกค้ารับภาระค่าขนส่ง สำหรับปี 2563 มีปรับลดกำไรปกติลงเล็กน้อย 3.6% เป็น 402 ล้านบาท (+3% จากปีก่อน) คาดกำไรปี 2564 จะกลับมาเติบโตมากขึ้น คาดกำไรจะกลับมาฟื้นตัวในไตรมาส 1/64 ตามปัจจัยฤดูกาล แม้ยังมี COVID-19 ระบาดอยู่ ในหลายประเทศ แต่คาดรายได้ในประเทศยังโตได้ต่อ นอกจาก Beauti Drink ที่ยัง ได้รับการตอบรับที่ดี เพราะ Demand เครื่องดื่มเพื่อสุขภาพยังดี ยังมีแผนออกสินค้า ใหม่ต่อเนื่องในช่วงครึ่งแรกของปี 2564 และน่าจะเห็นมากขึ้นในช่วงครึ่งหลังของปีนี้เมื่อสถานการณ์ COVID19 เริ่มคลี่คลายอีกครั้ง
ส่วนสินค้าใหม่ B’LUE C+B Vitamin Water ถือว่าได้รับการ ตอบรับที่ดี แต่ไม่ตื่นเต้น คาดว่ามาจากคู่แข่งที่ค่อนข้างมาก และล่าสุดบริษัทเปิดตัว เพรียวคาเฟ่ชื่อ HAVE A sip DAY CAFÉ By เพรียว สาขาสยามสแควร์ นำเสนอ กาแฟควบคุมน้ำหนักเพื่อขยายไปกลุ่มลูกค้าวัยรุ่นมากขึ้น แต่ยังเป็น Pilot Store รอ ดูผลตอบรับก่อน ยังไม่มีแผนขยายสาขา
ทั้งนี้บริษัทยังคงเป้าหมายรายได้ปีนี้โต 10% จากปีก่อน ในขณะที่เรา Conservative มากกว่าอิงสมมติฐานที่ +7.7% Y-Y และอิง ค่าเงินบาทที่ 30.5 บาท/USD และคาดอัตรากำไรขั้นต้นจะปรับขึ้น 20 bps จากรับรู้ภาษีสรรพสามิตลดลงได้เต็มปี จึงยังคาดกำไรปกติปี 2564 ไว้ที่ 459 ล้านบาท (+14.2% จากปีก่อน) และคงราคาเป้าหมายปี 2564 ที่ 27 บาท (อิง PE เดิม 18 เท่า)